Document ID: 32006D0567

Sklep Komisije
z dne 10. januarja 2006
o sklenitvi sporazuma v obliki izmenjave pisem med Evropsko skupnostjo in Republiko Čile o spremembah Dodatkov I, II, III in IV k Sporazumu o trgovini z vini Pridružitvenega sporazuma med Evropsko skupnostjo in njenimi državami članicami na eni strani in Republiko Čile na drugi
(2006/567/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Sklepa Sveta 2002/979/ES z dne 18. novembra 2002 o podpisu in začasni uporabi nekaterih določb Sporazuma o pridružitvi med Evropsko skupnostjo in njenimi državami članicami na eni strani ter Republiko Čile na drugi [1] in zlasti člena 5(1) Sklepa,
ob upoštevanju naslednjega:
(1) Ob upoštevanju širitve Evropske skupnosti, sklepov prvega sestanka Skupnega odbora EU-Čile Sporazuma o trgovini z vini, ki je potekal v Santiagu de Chile dne 8. januarja 2004, sklepov sestanka Pridružitvenega odbora, ki je potekal decembra 2004 v Santiagu de Chile, ter sklepov drugega sestanka Skupnega odbora Sporazuma o trgovini z vini in prvega sestanka Skupnega odbora Sporazuma o trgovini z žganimi pijačami in aromatiziranimi pijačami Pridružitvenega sporazuma EU-Čile z dne 13.- 14. junija 2005, ki sta potekala v Madridu, je treba spremeniti Dodatke I, II, III, in IV k Sporazumu o trgovini z vini Pridružitvenega sporazuma med Evropsko skupnostjo in njenimi državami članicami na eni strani in Republiko Čile na drugi, da bi zaščitili nove geografske označbe Skupnosti in Čila, tradicionalne izraze Skupnosti in dodatne omembe kakovosti v Čilu, z veljavnostjo od 24. aprila 2006.
(2) Zato sta Skupnost in Republika Čile v skladu s členom 29(2) Sporazuma o trgovini z vini sklenili sporazum v obliki izmenjave pisem, ki spreminja Dodatke I, II, III in IV.
(3) Izmenjavo pisem je treba zato odobriti.
(4) Ukrepi, predvideni v tem sklepu, so skladni z mnenjem Upravljalnega odbora za vino -
SKLENILA:
Člen 1
Sporazum v obliki izmenjave pisem med Evropsko skupnostjo in Republiko Čile o spremembi Dodatkov I, II, III in IV k Sporazumu o trgovini z vini Pridružitvenega sporazuma med Evropsko skupnostjo in njenimi državami članicami na eni strani in Republiko Čile na drugi se s tem sklepom odobri v imenu Skupnosti.
Besedilo sporazuma je priloženo k temu sklepu.
Člen 2
Komisarka za kmetijstvo in razvoj podeželja je s tem sklepom pooblaščena, da podpiše izmenjavo pisem za namen zavezovanja Skupnosti.
V Bruslju, 10. januarja 2006

Labels: 17
5
3
18
15